Giovanni Lancia

miniatura
Giovanni Lancia a l'é nassù a Fobel ël 16 Novèmber 1924. A l'é n'angignè e antrapreneur piemontèis. A l'era fieul ëd Vincens Lancia e soa fomna Adèle Mijet. A l'avìa doe seur, Neta Marìa e Elionora. A l'é laureasse an angegnerìa a l'università ëd Pisa e a l'é vnù aministratur dla meison viturìstica Lancia dël 1949. A l'é restà fin-a 'l 1955. Durant soa diression la Lancia a l'é rivà a brus ëd fé faliment an rason dij car protòtip fabricà, ma chiel a l'é arcordà 'dcò pr'avèj portà soa bòita fra ij blason dla Fórmola Un e pr'avèj prodovù la Lancia Aurelia, la Lancia Appia e la serie D da competission. A l'é 'dcò arcordà ansema a Vittorio Jano e Ettore Zaccone Mina pr'avèj anventà 'l prim motor V6 da produve an serie. Dël 1956 monsù Lancia a l'ha lassà soa còta propietaria dla companìa dël 23.9% al grup finansiari 'd Pesenti. Le rason a j'ero tre: soe seur a l'ero nen d'acòrd con sòj pian d'anvestiment, Alberto Ascari a l'era mòrt antramentre a provava un-a 'd soe viture e l'asienda a l'avìa ij cont nen a pòst për j'àut cost ëd produssion dle viture. La Lancia a l'é peui stàita vendùa a la famija Pesenti, d'antrapreneur dël ciman propietari dl'Italcementi. Dlongh e dun-a chiel a l'é partì vers ël Sudamérica, anté ch'a l'é dedicasse a vende d'aliment an tòla. A l'ha avù 'n fieul, Lorens, da l'atris fransèisa Jacqueline Sassard, marià apress sò ancontr an Brasil.
Monsù Lancia a l'é tornà an Euròpa dòp vàire agn, ma a l'é pì nen anteressasse 'd viture.

Lancia, Giovanni
Lancia, Giovanni